Taximan lewenslank tronk toe ná hy passasier (14) verkrag | Netwerk24
Deur Malherbe Nienaber 28 November 2020 12:02
'n Taxibestuurder in die Oos-Kaap is lewenslange tronkstraf opgelê ná die verkragting van 'n 14 jaar oue passasier.
Mongameli Jojo (34) is Vrydag in die streekhof in Port Elizabeth gevonnis nadat hy verlede maand aan verkragting, ontvoering en roof met verswarende omstandighede skuldig bevind is.
Die nasionale vervolgingsgesag (NVG) sê in 'n verklaring die slagoffer het op 16 Maart met haar sibbe, wat toe drie en vier jaar oud was, 'n taxi van hul ma se huis in Port Elizabeth na hul ouma se huis geneem.
"In plaas daarvan om hulle na hul ouma se huis te neem, het Jojo na 'n begraafplaas gery waar hy die jong meisie in die voertuig verkrag het, voor haar twee jong sibbe. Die klein kinders het hulpeloos gesit en huil."
Jojo het ook die meisie se skoene gevat en gedreig om haar te skiet, hoewel hy nie 'n vuurwapen uitgehaal het nie. Daarna het hy die kinders by hul ouma se huis afgelaai.
Die staat het aangevoer dat Jojo 'n lewenslange vonnis moet ontvang en daarop gewys dat hy in 1999 op die ouderdom van 13 saam met sy vriende 'n sesjarige skoolmaat in 'n klaskamer verkrag het.